Document ID: 32008D0467

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Ιουνίου 2008
για τον καθορισμό της χρηματοδοτικής συνδρομής της Κοινότητας στις δαπάνες στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου στην Πορτογαλία το 2004 και το 2005
[κοινοποιηθείσα υπό τον αριθμό Ε(2008) 2756]
(Το κείμενο στην πορτογαλική γλώσσα είναι το μόνο αυθεντικό)
(2008/467/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Εστίες καταρροϊκού πυρετού του προβάτου εμφανίστηκαν στην Πορτογαλία το 2004 και το 2005. Η εμφάνιση αυτής της νόσου παρουσίαζε σοβαρό κίνδυνο για το ζωικό κεφάλαιο της Κοινότητας.
(2)
Για την πρόληψη της εξάπλωσης της νόσου και για την όσο το δυνατόν ταχύτερη εκρίζωσή της, η Κοινότητα πρέπει να συμβάλει οικονομικά στις επιλέξιμες δαπάνες που πραγματοποίησε το κράτος μέλος στο πλαίσιο των έκτακτων μέτρων που έλαβε για την καταπολέμηση της νόσου, όπως προβλέπει η απόφαση 90/424/ΕΟΚ.
(3)
Σύμφωνα με την απόφαση 2005/660/ΕΚ της Επιτροπής, της 15ης Σεπτεμβρίου 2005, σχετικά με χρηματοδοτική συνδρομή της Κοινότητας στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου στην Πορτογαλία το 2004 και το 2005 (2), χορηγείται χρηματοδοτική συνδρομή της Κοινότητας στην Πορτογαλία για τις δαπάνες που προκλήθηκαν στο πλαίσιο των έκτακτων μέτρων για την καταπολέμηση του καταρροϊκού πυρετού του προβάτου, τα οποία εφαρμόστηκαν το 2004 και το 2005.
(4)
Η εν λόγω απόφαση 2005/660/ΕΚ προέβλεπε την καταβολή πρώτης δόσης ύψους 1 000 000 ευρώ με την επιφύλαξη του αποτελέσματος των επιτόπιων επιθεωρήσεων της Επιτροπής.
(5)
Δυνάμει της απόφασης αυτής, το υπόλοιπο της χρηματοδοτικής συνδρομής της Κοινότητας θα καταβληθεί με βάση τις αιτήσεις που υπέβαλε η Πορτογαλία στις 9 Νοεμβρίου 2005, στις 14 Νοεμβρίου 2005 και στις 28 Απριλίου 2006.
(6)
Σύμφωνα με την απόφαση 2006/78/ΕΚ της Επιτροπής, της 31ης Ιανουαρίου 2006, σχετικά με τη χρηματοδοτική συμμετοχή της Κοινότητας για τη διενέργεια επιδημιολογικής έρευνας και την εφαρμογή μέτρων επιτήρησης του καταρροϊκού πυρετού του προβάτου στο πλαίσιο των έκτακτων μέτρων που ελήφθησαν για την καταπολέμηση της εν λόγω ασθένειας στην Πορτογαλία το 2004 και το 2005 (3), χορηγήθηκε χρηματοδοτική συνδρομή της Κοινότητας στην Πορτογαλία για τις δαπάνες που προκλήθηκαν στο πλαίσιο των έκτακτων μέτρων για την καταπολέμηση του καταρροϊκού πυρετού του προβάτου, τα οποία εφαρμόστηκαν το 2004 και το 2005.
(7)
Η εν λόγω απόφαση 2006/78/ΕΚ προέβλεπε την καταβολή πρώτης δόσης ύψους 600 000 ευρώ με την επιφύλαξη του αποτελέσματος των επιτόπιων ελέγχων της Επιτροπής.
(8)
Δυνάμει της απόφασης αυτής, το υπόλοιπο της χρηματοδοτικής συνδρομής της Κοινότητας θα καταβληθεί με βάση την αίτηση που υπέβαλε η Πορτογαλία στις 31 Μαρτίου 2006.
(9)
Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της χρηματοδοτικής συνδρομής της Κοινότητας για τις επιλέξιμες δαπάνες που συνδέονται με την εκρίζωση και την επιτήρηση του καταρροϊκού πυρετού του προβάτου στην Πορτογαλία το 2004 και το 2005.
(10)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κανόνες στον κτηνιατρικό τομέα και τους όρους χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή.
(11)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα ανακοινώθηκαν στην Πορτογαλία με επιστολές της 22ας Μαΐου και της 10ης Δεκεμβρίου 2007.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνδρομή από την Κοινότητα στην Πορτογαλία
1. Η συνολική χρηματοδοτική συνδρομή της Κοινότητας για την κάλυψη των δαπανών που συνδέονται με την εκρίζωση του καταρροϊκού πυρετού του προβάτου στην Πορτογαλία το 2004 και το 2005 σύμφωνα με την απόφαση 2005/660/ΕΚ καθορίζεται σε 645 633,30 ευρώ.
2. Η συνολική χρηματοδοτική συνδρομή της Κοινότητας για την κάλυψη των δαπανών που συνδέονται με την επιτήρηση του καταρροϊκού πυρετού του προβάτου στην Πορτογαλία το 2004 και το 2005 σύμφωνα με την απόφαση 2006/78/ΕΚ καθορίζεται σε 417 410,02 ευρώ.
Άρθρο 2
Ρυθμίσεις πληρωμής
Το υπόλοιπο της χρηματοδοτικής συμμετοχής της Κοινότητας καθορίζεται σε 1 063 043,32 ευρώ.
Άρθρο 3
Αποδέκτης
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 19 Ιουνίου 2008.

Labels: 18
19
5
6